
Ekonomikas ministrijai


[bookmark: _Hlk3804717][bookmark: _Hlk6990275][bookmark: _Hlk13738836]Par MK noteikumu projektu “Grozījumi Ministru
kabineta 2020. gada 2. septembra noteikumos Nr. 561
"Noteikumi par elektroenerģijas ražošanu, uzraudzību
un cenu noteikšanu, ražojot elektroenerģiju
koģenerācijā"” (VSS-37)


Vides aizsardzības un reģionālās attīstības ministrija (turpmāk – VARAM) ir izskatījusi Ekonomikas ministrijas sagatavoto un Valsts sekretāru sanāksmē izsludināto Ministru kabineta noteikumu “Grozījumi Ministru kabineta 2020. gada 2. septembra noteikumos Nr. 561 “Noteikumi par elektroenerģijas ražošanu, uzraudzību un cenu noteikšanu, ražojot elektroenerģiju koģenerācijā”” projektu (VSS-37) (turpmāk – noteikumu projekts) un izsaka šādus iebildumus.

[bookmark: _Hlk62597258]1. Precizēt noteikumu projektā iekļautās tiesību normas, atsakoties no līmeņatzīmju koģenerācijas staciju kopējo kapitālieguldījumu iekšējās peļņas normas (IRR) aprēķina pārskatīšanas.
[bookmark: _Hlk62600176][bookmark: _Hlk62597895]Koģenerācijas staciju IRR aprēķins sākotnēji tika izstrādāts 2016. gadā ar mērķi saskaņot obligātā iepirkuma sistēmu un obligātā iepirkuma komponentes maksājumu atlaides Latvijas energoietilpīgajiem uzņēmumiem ar Eiropas Komisiju. No 2017. gada līdz šim brīdim Ekonomikas ministrija jau ir veikusi IRR aprēķina izvērtējumu visiem (vai gandrīz visiem) enerģijas, kas saražota no atjaunojamajiem energoresursiem, ražotājiem, novēršot koģenerācijas staciju, kas enerģijas ražošanai izmanto atjaunojamos energoresursus, iespējamo pārkompensāciju. Līdz ar to, gadījumā, ja tiek plānots izstrādāt jaunu koģenerācijas staciju IRR aprēķina metodi, tad tā ir jāizstrādā balstoties uz pamatotiem argumentiem un jāizmanto tikai precizējot nākotnes maksājumus, nevis pārskatot visus maksājumus, kas veikti no konkrētas koģenerācijas stacijas darbības uzsākšanas brīža.
Tāpat arī ir būtiski nodrošināt virzību uz klimata un enerģētikas mērķu izpildi, neapdraudot atjaunojamo energoresursu nozares turpmāko attīstību Latvijā. Pastāv riski, ka pārkompensāciju atgriešana valstij, uzņēmumiem var radīt būtiskus saimnieciskās darbības ierobežojumus vai pat izraisīt ražošanas pārtraukšanu, kā arī iedzīvotājiem sniegto pakalpojumu sadārdzināšanos (piemēram, siltumenerģijas tarifa paaugstināšanās pašvaldībās).
VARAM uzskata, ka ir jāspēj rast līdzsvars starp valsts apņemšanos klimata un enerģētikas jomā un tautsaimniecības vajadzībām, kā arī nav atbalstāmi pasākumi, kas palielina riskus mērķu nesasniegšanai, bez papildu kompensējošu pasākumu noteikšanas un īstenošanas.
Papildus VARAM norāda, ja uz noteikumu projektu raugās no vides aizsardzības mērķu sasniegšanas viedokļa, tad VARAM ieskatā šādām izmaiņām ir iespējama arī netieša ietekme.
Piemēram, iespējama netieša ietekme uz tiem ūdenssaimniecības (ūdensapgādes un kanalizācijas) pakalpojumu sniedzējiem, kas notekūdeņu attīrīšanas procesā radušās notekūdeņu dūņas nodod biogāzes ražotājiem. Samazinot vai likvidējot atbalstu biogāzes stacijām var gadīties, ka tās nebūs spējīgas bez valsts līdzfinansējuma pastāvēt un rezultātā lielu daļu no organiskajiem atkritumiem (piemēram, notekūdeņu dūņas, sadzīves atkritumu organisko frakciju, lauksaimniecības ražošanas pārpalikumus u.c.) nevarēs izmantot enerģijas ražošanai. Turklāt, ja kāds no šādiem biogāzes uzņēmumiem pārtrauc darbību, ūdenssaimniecības pakalpojumu sniedzējiem var rasties grūtības nodrošināt notekūdeņu dūņu lietderīgu izmantošanu atbilstoši aprites ekonomikas principiem. Jāņem vērā, ka jau pašlaik liela daļa radīto notekūdeņu dūņu netiek lietderīgi izmantotas. 

2. Papildināt noteikumu projektu ar:
2.1. termina “vienotais tehnoloģiskais cikls” skaidrojumu. Noteikumu projektā ir iekļautas tiesību normas, kas saistītas ar Būvniecības valsts kontroles biroja rīcību (lēmumu pieņemšanu). Lai mazinātu tiesību normu dažādo interpretāciju attiecībā uz vienotajā tehnoloģiskajā ciklā iekļaujamajām iekārtām un ierīcēm (īpaši gadījumā, ja vairākas elektrostacijas uzskatāmas par vienu elektrostaciju.), šādam skaidrojumam būtu jābūt skaidram, nepārprotamam un iekļautam noteikumu projekta pamattekstā, nevis tiesību akta sākotnējā izvērtējumā (anotācijā);
2.2. jaunu punktu, kas paredz, ja enerģijas ražotājs nodod siltumenerģiju centralizētajā siltumapgādes sistēmā, tad tiek pieņemts, ka vienotā tehnoloģiskā cikla princips ir ievērots un Būvniecības valsts kontroles birojam papildu pārbaudes vai pārrēķini nav jāveic. Minētais nosacījums ir nepieciešams, lai nodrošinātu centralizētās siltumapgādes sistēmas ilgtspējīgu izmantošanu;
2.3. jaunu punktu sniedzot terminu “koģenerācijas iekārta”, “koģenerācijas elektrostacija”, “koģenerācijas stacija”, “biogāzes elektrostacija”, “biogāzes koģenerācijas stacija” un “biogāzes ražošanas iekārta” skaidrojumu.


[bookmark: _Hlk62058710]3. Papildināt noteikumu projektu un MK noteikumu Nr. 561 21.4. apakšpunktu izteikt šādā redakcija: “21.4. nodrošina ka koģenerācijas stacijā saražotā siltumenerģija tiek izmantota lietderīgi, tajā skaitā to, ka lietderīgās siltumenerģijas kopējā apjomā netiek ieskaitīta tāda siltumenerģija, kas tiek izmantota koģenerācijas stacijas pašpatēriņam. Biogāzes koģenerācijas stacijas vajadzībām izlietotā siltumenerģija ir lietderīgā siltumenerģija, ja patērētās siltumenerģijas daudzums gadā vidēji nepārsniedz 30% no visa koģenerācijas iekārtā saražotās siltumenerģijas daudzuma.” Papildinājums nepieciešams, lai precizētu tiesību normu par to, ka biogāzes ražošanas tehnoloģiskām vajadzībām izmantotais siltums nav koģenerācijas iekārtas pašpatēriņš un ir uzskatāms par lietderīgi izmantotu siltumenerģiju.

4. Precizēt noteikumu projekta 8. punktu (jaunais 25.1 punkts) un norādīt vai sniegt atsauci, kādi dati ir jāiesniedz komersantam par elektroenerģijas pašpatēriņa apjomu, kā arī atbilstoši kādai metodikai, vadlīnijām vai tml. dokumentam (kas izstrādās un apstiprinās šādu dokumentu un, kur tas būs pieejams) Būvniecības valsts kontroles birojs veiks aprēķinus, lai konstatētu pirmsšķietamās aizdomas par komersanta iesniegto datu neatbilstību.

5. Papildināt sākotnējās ietekmes novērtējuma ziņojumu ar informāciju par MK noteikumu projektu ietekmi uz klimata un atjaunojamo energoresursu mērķu sasniegšanu uz 2030. gadu.


Ar cieņu,

valsts sekretāra vietniece
vides aizsardzības jautājumos 	A. Ozola

